کۆمەڵکوژیی گۆڕەپانی نوسوور

کۆمەڵکوژیی گۆڕەپانی نوسوور کۆمەڵکوژییەک بوو لە بەغدا کە لەلایەن کارمەندانی ئاسایشی بلاک وۆتەری ئەمریکییەوە ئەنجامدرا و بەھۆیەوە ١٧ عێراقی کوژران و ٢٠ کەسیش برینداربوون.

لە ١٦ی ئەیلوولی ٢٠٠٧، کارمەندانی کۆمپانیای سەربازی تایبەتی بلاک وۆتەر تەقەیان لە ھاووڵاتیانی مەدەنی عێراق کرد و لە گۆڕەپانی نوسوور لە بەغدا ١٧ کەس کوژران و ٢٠ کەسیش بریندار بوون.  کە بووە ھۆی توڕەیی عێراقییەکان و گرژی لە پەیوەندییەکانی نێوان عێراق و ئەمریکادا.  لە ساڵی ٢٠١٤دا چوار کارمەندی کۆمپانیای بلاک وۆتەری ئەمریکی دادگایی کران.   لە دادگایەکی فیدراڵی ئەمریکا یەکێک لە کارمەندەکان بە تاوانی کوشتنی پلە یەک سزا درا و سێ کەسەکەی تریش بە تاوانی کوشتنی نا مەبەست بە چەکی ئاگرین سزا دراون. پاسەوانانی بلاک وۆتەر ئیدیعایان کردووە کە کاروانە سەربازییەکەیان کەوتە بۆسەیەکەوە و بۆ بەرگریکردن لە کاروانەکە تەقەیان لە ھێرشبەرەکان کردووە. حکوومەتی عێراق و لێکۆڵەری پۆلیسی عێراق فارس سەعدی عەبد بانگەشەی ئەوە دەکەن کە کوشتنەکە ناڕەوا بووە.   ڕۆژی دواتر مۆڵەتی کارکردنی کۆمپانیای بلاک وۆتەر لە عێراق بۆ ماوەیەکی کاتی ھەڵوەشایەوە.  وەزارەتی دەرەوەی ئەمریکا ڕای گەیاندووە، ژمارەی قوربانییانی ڕووداوەکە «کوژراوانی بێتاوان» بووە.  بەپێی واشنتۆن پۆست، ڕاپۆرتێکی سەربازی سەریھەڵدا کە پشتگیری لە ئیدیعاکانی حکوومەتی عێراق کرد کە بلاک وۆتەر تاوانبارە، حکوومەتی عێراقیش بەڵێنیدا سزای بلاک وۆتەر بدات.  ڕووداوەکە بووە ھۆی ئەوەی پێنج لێکۆڵینەوە ئەنجام بدرێت، لەنێویاندا لێکۆڵینەوەیەک لەلایەن ئێف بی ئای.  لێکۆڵینەوەکانی ئێف بی ئای دەریخست کە لە کۆی ١٧ کەس کە لەلایەن پاسەوانەکانەوە کوژراون، لانیکەم ١٤ کەسیان بەبێ ھیچ ھۆکارێکی دیار کوژراون. 

لە مانگی کانوونی یەکەمی ٢٠٠٨، ئەمریکا پێنج پاسەوانی بلاک وۆتەر بە ١٤ تۆمەتی کوشتنی نا مەبەست و ٢٠ تۆمەتی ھەوڵدان بۆ کوشتن و پێشێلکردنی چەک تۆمەتبار کرد، بەڵام لە ٣١ی کانوونی یەکەمی ٢٠٠٩دا دادوەرێکی ئەمریکی ھەموو تۆمەتەکانی ڕەتکردەوە بە پاساوی ئەوەی کە دۆسیەی پاسەوانەکان بە شێوەیەکی نادروست دروستکراوە و کە پاسەوانەکانی کۆمپانیاکە مافی بەرگرییکردنیان ھەبووە.  نووری مالیکی سەرۆک وەزیرانی عێراق بەھۆی ئەم بڕیارەوە ڕەخنەی توندی دەستپێکرد. 

 سەرچاوەکان 

 سەرچاوەکان